*Projekts*

2. pielikums
Ministru kabineta

2016. gada ,,\_\_\_,, \_\_\_\_,, noteikumiem Nr.\_\_

**Patērētājam sniedzamā informācija par UV starojuma radītajiem riskiem veselībai un kosmētiskā iedeguma pakalpojuma saņemšanas nosacījumi**

1. Personām līdz 18 gadu vecumam ir aizliegts lietot UV iekārtas.
2. Starptautiskais vēža pētniecības centrs ir atzinis UV iekārtas par I. kategorijas kancerogēnu, kas nozīmē, ka ir pietiekami daudz pierādījumu, lai pamatotu cēloņsakarību starp UV starojumu un ļaundabīgā audzēja attīstību.
3. Pārmērīgi bieža un intensīva UV starojuma ietekme veicina ādas novecošanos un saslimšanu ar ādas vēzi. UV starojumam ir kumulatīvā iedarbība, saules un UV iekārtas radītais starojums organismā summējas un uzkrājas.
4. UV iekārtas nedrīkst lietot:
	1. personas ar pirmo ādas fototipu (UV staru ietekmē veidojas apsārtums, bet neveidojas iedegums);
	2. personas, kurām bērnībā bijuši saules apdegumi;
	3. personas ar lielu ādas pigmentēto veidojumu skaitu (kopējais skaits >100) vai iedzimtiem ādas veidojumiem izmērā virs 1,5 cm;
	4. personas, kuras novēro kādas no minētām pazīmēm attiecībā uz ādas veidojumu: veidojums kļuvis asimetrisks, nelīdzenām robežām, dažādu krāsu variāciju viena veidojuma ietvaros, progresīvas izmaiņas izmēros, virsmā (kreveles, zvīņas, asiņošana);
	5. personas, kurām novēro ādas pigmentācijas izmaiņas – tumši vai gaiši plankumi jebkurā ķermeņa daļā;
	6. personas, kurām saulei pakļautās vietās – seja, ausis, kakls, dekoltē, apakšdelmi, apakšstilbi, ir pigmentācijas izmaiņas - tumši vai gaiši traipi (saules traipi), kā arī sārti traipi ar vai bez virsmas sīkām zvīņām (saules keratozes);
	7. personas, kurām ir medicīniska rakstura problēmas (kurām ir vai ir bijis ādas vēzis vai pirmsvēža ādas stāvokļi, kuras ir ārsta uzraudzībā tādu slimību dēļ, kas saistītas ar ādas foto jutību (jutību pret radiācijas enerģijas iedarbību), vai kuras lieto foto jutīgus medikamentus, personas pēc orgānu transplantācijas, personas ar iedzimtām ādas ģenētiskām saslimšanām, personas ar ādas autoimūnām saslimšanām);
	8. personas, kurām ģimenē asinsradiniekiem (tēvs, māte, brālis, māsa) bijuši ādas vēža gadījumi (jebkura ādas vēža forma);
	9. personas, kurām ir UV staru izraisītas saistaudu saslimšanas vai dermatoloģiskas saslimšanas, kuru gaitu UV starojums var negatīvi iespaidot;
	10. personas ar iedzimtām ādas ģenētiskām saslimšanām;
	11. ja pēc iepriekšējās sauļošanās saulē vai UV iekārtā nav pagājušas 48 stundas;
	12. ja ir grūtniecība.
	13. UV iekārtas nav ieteicams izmantot personām virs 40 gadu vecuma, saistībā ar ievērojami augstāku ādas vēža attīstības risku.
5. Lai izvairītos no UV starojuma nelabvēlīgās ietekmes, izmantojot UV iekārtu, jāveic šādi drošības pasākumi:
	1. vienmēr jālieto aizsargbrilles (kontaktlēcas vai saulesbrilles neaizvieto aizsargbrilles);
	2. pirms sauļošanās jānoņem kosmētika. Bez saskaņošanas ar solārija personālu nedrīkst lietot nekādus aizsargkrēmus vai iedegumu pastiprinošus produktus;
	3. jāievēro solārija personāla ieteikumi, kas attiecas uz sauļošanās ilgumu vienā sauļošanās reizē (8 – 12 minūtes), intervālu starp sauļošanās reizēm un attālumu no lampām, par maksimālo pieļaujamo sauļošanās reižu skaitu gadā, nepārsniedzot personas minimālo eritēmas devu (MED);
	4. jāapsedz jutīgās ādas daļas (piemēram, rētas, tetovējumi, kā arī ģenitālijas un krūšu gali), lai aizsargātu no UV starojuma iedarbības;
6. Nepieciešams konsultēties ar ārstu par iespējamiem UV starojuma radītiem veselības riskiem:
	1. uzsākot kosmētiskā iedeguma pakalpojuma saņemšanu pirmo reizi mūžā vai pēc gada un ilgāk;
	2. ja ir izteikta jutība vai alerģiskas reakcijas uz UV starojumu;
	3. ja 48 stundu laikā pēc sauļošanās izjūtat ādas niezi, ir apdeguma sajūta, ādas pietūkums, ādas bojājumi, izsitumi vai arī tiek pamanītas izmaiņas pigmentētos veidojumos un citas neparastas ādas izmaiņas;
	4. ja tiek lietotas jebkādas zāles;
	5. ja ikdienā tiek veikts darbs ārpus telpām.
7. Ādas tipu raksturojums saskaņā ar Fitzpatrika klasifikāciju:
	1. I.tips –ļoti gaiša āda, gaiši vai rudi mati, zilas acis, mēdz būt arī daudz vasaras raibumu. Saules apdegumi ir vienmēr, iedegums neveidojas nekad;
	2. II.tips – gaiša ādas krāsa. Bieži apdeg, veidojas viegls iedegums;
	3. III.tips – bēša (smilšu krāsas) ādas krāsa. Apdeg reti, iedegums veidojas vienmēr;
	4. IV.tips – gaiši brūna ādas krāsa. Apdeg minimāli, vienmēr labi iedeg;
	5. V. un VI. tips – mēreni brūna un tumši brūna ādas krāsa. Nekad neapdeg, pigmentācija tikai pastiprinās.

Veselības ministrs Guntis Belēvičs

Iesniedzējs: Veselības ministrs Guntis Belēvičs

Vīza: Valsts sekretāre Solvita Zvidriņa

26.01.2016. 16:06

639

D.Būmane

67876148, dace.bumane@vm.gov.lv